CELEX: 62014TN0670
Language: lt
Date: 2014-09-19 00:00:00
Title: Byla T-670/14: 2014 m. rugsėjo 19 d. pareikštas ieškinys byloje Milchindustrie-Verband, Deutscher Raiffeisenverband/Komisija

1.12.2014   
            
            
               LT
            
            
               Europos Sąjungos oficialusis leidinys
            
            
               C 431/30
            
         2014 m. rugsėjo 19 d. pareikštas ieškinys byloje Milchindustrie-Verband, Deutscher Raiffeisenverband/Komisija
   
   (Byla T-670/14)
   (2014/C 431/53)
   Proceso kalba: vokiečių
   
      Šalys
   
   
      Ieškovės: Milchindustrie-Verband e.V. (Berlynas, Vokietija), Deutscher Raiffeisenverband e.V. (Berlynas), atstovaujamos advokatų I. Zenke ir T. Heymann
   
      Atsakovė: Europos Komisija
   
      Reikalavimai
   
   Ieškovės Bendrojo Teismo prašo:
   
               —
            
            
               panaikinti 2014 m. birželio 28 d. atsakovės komunikatą 2014/C 200/01 dėl 2014–2020 m. Valstybės pagalbos aplinkos apsaugai ir energetikai gairių tiek, kiek jo 3 priede nenurodyta pieno perdirbimo pramonė (NACE 10.51), nors ji atitinka gairių 3.7.2 skirsnyje nustatytus kriterijus,
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdamos ieškinį ieškovės remiasi trimis pagrindais.
   
               1.
            
            
               Pirmasis ieškinio pagrindas susijęs su diskrecijos viršijimu dėl pasirenkant referencinį laikotarpį padarytos akivaizdžios vertinimo klaidos
               
                           —
                        
                        
                           Šiuo klausimu ieškovės tvirtina, kad, rengdama 2014–2020 m. Valstybės pagalbos aplinkos apsaugai ir energetikai gaires (1), atsakovė pažeidė pamatinius diskrecijos įgyvendinimo principus, nes apskaičiuodama sektorių prekybos intensyvumą rėmėsi pasenusiais duomenimis, nors buvo naujų duomenų.
                        
                     
         
               2.
            
            
               Antrasis ieškinio pagrindas susijęs su diskrecijos viršijimu dėl nepakankamo aplinkybių įvertinimo
               
                           —
                        
                        
                           Ieškovės teigia, kad atsakovė, be kita ko, viršijo diskreciją, nes prekybos intensyvumui apskaičiuoti įvertino ir atsižvelgė ne į visus pieno pramonės faktiškai gaminamus produktus. Dėl to iškreiptai pavaizduota konkurencinė padėtis.
                        
                     
         
               3.
            
            
               Trečiasis ieškinio pagrindas susijęs su esminių formos reikalavimų pažeidimu
               
                           —
                        
                        
                           Ieškovės taip pat teigia, kad ekonomikos sektorius priskirdama prie Valstybės pagalbos gairių 3 arba 5 priedo, atsakovė pažeidė SESV 296 straipsnį, nes niekur nenurodė, kaip ir kokių duomenų pagrindu apskaičiuojamas ir nustatomas prekybos intensyvumo kriterijus. Dėl to suinteresuotiesiems asmenims neleista pasinaudoti savo teisėmis.
                        
                     
         
      (1)  Komisijos komunikatas – 2014–2020 m. Valstybės pagalbos aplinkos apsaugai ir energetikai gairės (OL C 200, p. 1.)